<classify> Akizungumza na waandishi wa habari jana Dar es Salaam, Mwenyekiti wa kamati hiyo, Juma Pinto alisema waliteuliwa na kampuni ya Lino International Agency kuandaa, kuendesha na kusimamia mashindano hayo lakini wameamua kujitoa.Tumeamua kujitoa kwa sababu tumeshindwa kujua kama hii kamati ilikuwa ya kutafuta fedha, kusimamia mashindano au ya ushauri, alisema.Alisema, Tulipopewa jukumu la kuendesha mashindano tuliambiwa sisi ndiyo tutakaowajibika kufanya kila kitu, na Lino itakuwa kama washauri, lakini badala yake haikuwa hivyo. Lino imetaka kuhodhi majukumu yote na kamati ilikuwa ni kama ya kutafuta wadhamini tu.Alisema kamati yake imefanya vikao vingi vya kuhakikisha wanaboresha mashindano, kubadilisha mfumo ili mwonekano uwe tofauti kama Lino ilivyoamua kuweka kamati mpya kwani isingekuwa jambo zuri kuendelea na mfumo ule wa mashindano kama ilivyokuwa nyuma wakati kamati ni mpya.Pinto alisema walipoingia kuna baadhi ya mambo walikubaliana ikiwemo kufuta mashindano kuanzia kitongoji na kuacha mashindano ya mkoa na baadae waliweka fedha ya wakala Sh milioni mbili lakini baada ya wadau kuona ni nyingi walikubaliana iwe Sh milioni moja.Alisema kilichowashangaza zaidi baada ya kutangaza mawakala kujitokeza walipokea barua inayoelekeza kwamba mikoa 15 kuna mawakala wateule na wasiguswe na wengine walishachukua na fedha zao bila kujua ni vigezo gani vilivyotumika, jambo ambalo waliona siyo sahihi kwa sababu tayari mikoa mingi mawakala walijitokeza zaidi ya watano.Tunawatakia kila la heri kampuni ya Lino katika kuendelea kuliendesha shindano hilo, lakini pia tunawashukuru Lino kwa kututhamini na kutuona tunaweza kusimamia mashindano hayo, alisema.Kwa upande wake msemaji wa kamati hiyo, Jokate Mwegelo alisema kuwa pamoja na kwamba walikuwa na kazi zao, lakini waliamua kujitolea kwa ajili ya kamati hiyo wakijua kwamba itasaidia kuinua vipaji vya wasichana.Hili ni shindano pekee linaloweka jukwaa kwa vijana wa kike kuonesha vipaji vyao. Tunaomba Lino iache ubinafsi ili iweze kufika mbali na kurejesha heshima kwa shindano hilo. Lino wanapaswa kuweka misingi ambayo itawafanya watoto wa kike wajione salama, alisema.  <topic>: MICHEZO 